**Referat af bestyrelsesmøde nr. 3 2021**

Afholdt: 25-11-2021 kl. 15.30 – 21.00 på Smålandshavet

Deltagere: Kurt Eriksen, Troels Karlog, Henrik Have, Ole Franke, Kent Filt, Benny Dalsgård Kristensen og John Kryger.

Niras v/ Mette Lundov og Jens Kruse

Afbud: Henning Møller, Signe Krog Nielsen

**Dagsorden:**

1. Velkomst og kort opdatering

2. Niras gennemgår det reviderede/tilrettede projekt

3. Niras fremlægger det kommende udbudsmateriale

4. Status på bankaftale, bestyrelsesforsikring, revisor og kommunegaranti

5. Arealer til arbejdspladser

6. Beredskabsplan

7. Næste møde

**1. Velkomst og kort opdatering.**

Kurt bød velkommen til mødet og en særlig velkomst til Mette Lundov og Jens Kruse fra Niras.

Kurt gav en kort opdatering og status på Digelaugets arbejde – mest til orientering af Niras.

**2. Niras gennemgår det reviderede/tilrettede projekt**

Mette Lundov fra Niras gennemgik det reviderede projekt med vægt på de aftalte ændringer samt tidsplanen. Det var en god og fyldig gennemgang, og der var nogle få afklarende spørgsmål og debat omkring detaljerne i tidsplanen.

**3. Niras fremlægger det kommende udbudsmateriale**

Jens Kruse fra Niras gennemgik herefter detaljerne i udbudsmaterialet. De enkelte afsnit at diget blev gennemgået med design, materialevalg samt faktisk placering. Den meget detaljerede gennemgang. gav Digelauget et godt overblik over detaljerne i projektet, og vi havde nogle gode diskussioner om de enkelte afsnit. Der var en lidt længere diskussion om udformningen af dige stykket ved Enø Kystvej 121. Her er der behov for en tilpasning af udbudsmaterialet, så det stemmer helt overens med den faktiske aftale med kommunen, således at højvandmuren forlænges og jorddiget mindskes en smule. Niras vil tilpasse denne detaildel efterfølgende.

Herefter foretog vi gennemgang af potentielle entreprenører til den samlede opgave. Niras fremlagde en liste over entreprenører med viden, kendskab og kapacitet til at løfte opgaven. Digelauget og Niras gennemgik listen og et par andre foreslåede entreprenører. Vi blev enige om, at seks potentielle leverandører kan/skal inviteres til at give tilbud på projektet.

Tilbudsmaterialet færdiggøres af Niras i december og efter Digelaugets gennemsyn bliver de valgte entreprenører inviteret til at afgive tilbud den 1. februar 2022. Entreprenørerne inviteres til besigtigelse af projektet den 21. februar 2022. De indsendte tilbud gennemgås af Niras, hvorefter Næstved Kommune godkender tilbuddene. Til sidst går Digelauget, sammen med Niras, materialet igennem og laver den endelige accept af entreprenør til opgaven.

Anlægsarbejdet forventes påbegyndt i september 2022 og afsluttet senest 31.marts 2022

**4. Status på bankaftale, bestyrelsesforsikring, revisor og kommunegaranti**

Danske Bank er valgt som Digelaugets bankforbindelse. Alt materiale er fremsendt til banken. Det forventes at alt er på plads om få uger.

Digelauget har valgt Revisor Arne Frandsen som rådgiver om valg af bestyrelsens forsikring og dækningsgrænse samt endeligt valg af revisor.

**5. Arealer til arbejdspladser**

Henrik og Henning er i dialog med kommunen om de potentielle udpegede arbejdspladser/oplagspladser til anlægsfasen. Disse skal være godkendt af kommunen inden udbudsfasen.

**6. Beredskabsplan**

Beredskabsplanen skal først være på plads senere i projektet. Niras udarbejder en projektsikkerhedsplan for anlægsprojektet som dækker alle praktiske og sikkerhedsmæssige detaljer under anlægsfasen.

**7. Næste møde**

Det blev aftalt at Digelauget mødes kort før jul (14-18 dec.) når vi har modtaget det endelige materiale fra Niras. Her uddeler vi opgaverne med gennemgang og mødes efterfølgende i januar med efterfølgende tilbagemelding til Niras.

Referat udsendt til godkendelse 30-11-2021.

John Kryger